Μακαρονάδα μπιάνκο με κωλοχτύπα από την Κεφαλονιά
Kωλοχτύπα ολόκληρη πάνω από τα σπαγγέτι και όχι σε μικρά κομματάκια χαμένα μέσα σε κάποια πλούσια ή πικάντικη σάλτσα.
1 κωλοχτύπα, βάρους περίπου 750 γρ., 3 κουτ. σούπας βούτυρο αγελάδας, μαλακωμένο σε θερμοκρασία δωματίου, 1 πακέτο σπαγγέτι Νο 7, 6 κουτ. σούπας ελαιόλαδο, 6-8 μικρά τρυφερά κολοκυθάκια, σε λεπτές στρογγυλές φέτες, αλάτι, φρεσκοτριμμένο πιπέρι, ψιλοκομμένος μαϊντανός, για το σερβίρισμα
Στην πιο βαθιά και μεγάλη κατσαρόλα που διαθέτουμε βάζουμε να βράσει άφθονο αλατισμένο νερό, μέχρι να κοχλάσει.Βυθίζουμε προσεκτικά την κωλοχτύπα στο νερό, καλύπτοντάς την εντελώς, και βράζουμε για περίπου 15 λεπτά με σκεπασμένη κατσαρόλα.Τη βγάζουμε από το σκεύος και κρατάμε στην άκρη την κατσαρόλα με το νερό.Ξαπλώνουμε το οστρακόδερμο σε ξύλο κοπής, με την κοιλιά προς τα πάνω, και με ένα καλό μαχαίρι κουζίνας χωρίζουμε στη μέση τον κορμό του, πιέζοντας με την παλάμη μας για να ανοίξει στα δύο.Τοποθετούμε την κωλοχτύπα με την κομμένη πλευρά σε ένα ταψί και την αλείφουμε παντού με 2 κουτ. σούπας από το μαλακωμένο βούτυρο.Αλατοπιπερώνουμε και ψήνουμε σε ένα από τα ψηλά ράφια του φούρνου, σε γκριλ προθερμασμένο στους 200°C, για περίπου 5-7 λεπτά.Παράλληλα, βάζουμε να κοχλάσει ξανά το νερό στο οποίο βράσαμε την κωλοχτύπα.Ρίχνουμε τα ζυμαρικά και τα βράζουμε αλ ντέντε, σύμφωνα με τις οδηγίες της συσκευασίας τους. Τα στραγγίζουμε και τα αφήνουμε στην άκρη.Τέλος, σε μια φαρδιά και ρηχή κατσαρόλα ζεσταίνουμε το ελαιόλαδο σε μέτρια προς δυνατή φωτιά και σοτάρουμε τα κολοκυθάκια, μέχρι να μαλακώσουν και να ροδίσουν ελαφρώς.Προσθέτουμε τα στραγγισμένα ζυμαρικά και την τελευταία κουταλιά σούπας βούτυρο, ανακατεύουμε καλά και σερβίρουμε σε μια μεγάλη πιατέλα.Από πάνω ακουμπάμε την ψημένη κωλοχτύπα, περιχύνουμε με τα νόστιμα υγρά του ταψιού, πασπαλίζουμε με τον ψιλοκομμένο μαϊντανό και σερβίρουμε.
Ζυμαρικά,Θαλασσινά,Κολοκυθάκια